Source: http://blokkk.com/felugyeleti-dij-akkor-most-ki-allja-a-szamlat/
Timestamp: 2018-01-18 23:34:33
Document Index: 34021452

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ']

Az Európai Bíróság dönt, milyen kard használható a multik ellen – blokkk.com
Az Európai Bíróság dönt, milyen kard használható a multik ellen
Az Európai Bíróság ítéletet mond a multik áruházakra kivetett sávos adókról. Eldőlhet, hogy felfüggeszthet-e egy különadót a Bizottság. Eddig nem változtak a piaci súlyok. Október 12-én tárgyalás, majd később ugyan, de már ítélethozatal jön.
A luxemburgi székhelyű Európai Bíróság honlapja szerint október 12-én tárgyalja a magyar kormánynak azt a beadványát, melyben a magyar fél felperesként kifogásolta az Európai Bíróságnak az élelmiszerlánc-felügyeleti díj új rendjét, valamint a dohánygyártók egészségégügyi hozzájárulását felfüggesztő döntését. 2015-re ugyanis olyan rendszert alakított ki a magyar kormány, melyben a nagy multi áruházaknak egy sávos adózási rendben a korábbi egy ezrelékes kulccsal szemben sokkal többet kellet volna befizetniük. Becslések szerint ennek a többletnek az összege 20 milliárd forint felett járt volna az Aldi, az Auchan, a Lidl, a Metro, a Peny, a Spar és a Tesco esetében. Az adóemelés egy sávos rendszerben kizárólag a multi élelmiszeres áruházakat érintette. Az Európai Bizottság azonban 2015 nyarán, még a júliusi befizetési határidő előtt felfüggesztette a törvény végrehajtását. Ugyancsak ez lett a sorsa a dohánygyárak különadójának is.
Az Európai Bíróság honlapja szerint október 12-én meghallgatják a feleket a kérdésben, a magyar kormányt és az Európai Bizottságot, majd ezt követően - néhány hónap múlva - ítéletet is hirdetnek az ügyben. Ennek rendkívüli a súlya, hiszen a magyar kormány kétségbe vonta a Bizottság eljárásának jogosságát. Ha a bíróság a magyar kormánynak ad igazat, akkor az azt jelenti, hogy a Bizottság nem tud hasonló esetekben azonnal beavatkozni a tagállamok döntéseibe (Lengyelországban is elmeszelte az ottani sávos jellegű kiskereskedelmi különadót). És persze ehhez kapcsolódó kérdés, vajon egyáltalán kivethető-e olyan sávos adó, ahol gyanús lehet a tagállamok közötti megkülönböztetés.
Multi kiszorítós fegyvertár
A magyar kormány igyekezett a legkülönbözőbb szabályozási eszközökkel nyirbálni a multi élelmiszeráruházak terét. Célját nem is rejtette véka alá, a hazai kisvállalkozások pedig nyilván nem is bánták mindezt, hiszen ezrével zártak be évente végleg. Az első ágazati különadót a 2010-12-es időszakra vetette ki a kormány, vizsgálta is az Unió, de kifutása miatt a 2012-es esztendőt követően az eljárás leállt. Közel 100 milliárd forintot be is szedett három év alatt a költségvetés, de itt egyébként a kisebb hazai vállalkozások egy része is fizetett egy alacsony kulcs után.
2015-ben az élelmiszerlánc felügyeleti díjat célozta meg a kormány, amivel ostorozhatja a multi áruházakat. Ekkor az 50 milliárd forint feletti árbevételi sávokban vetett ki a 0,1 ezreléknél nagyobb kulcsokat, 50 milliárdonként lépve egyet, így a 300 milliárd forint feletti sávban már 6% volt a sarc. Ennek a felfüggesztése a vita tárgya a bíróságon.
De hát más multikorlátozó döntéseket is hozott a kormány, például 2011-től él a plázastop, mely 2014-től némi ráncfelvarráson esett át, de a lényege nem változott. A két egymást követő esztendőre mért veszteségtilalom is a nagyáruházak ellen irányul, bár az uniós rostától távolságot tartva a korábban előirányzott értékhatárt lenyomta a kormány 15 milliárd forintra. Így viszont néhány nagyobb magyar lánc fajsúlyosabb tagja is a veszélyeztetett körbe jutott, de a lényeg nem változott.
Hogyan is áll az élelmiszeres piac
A kormány célja, hogy nagyobb teret adjon a hazai vállalkozásoknak az élelmiszer kereskedelemben. Önmagában a szándék nem is vitatható, hiszen egy kormány alapvető feladata a nemzeti vállalkozások támogatása. A kérdés csak az, hogy ezt milyen módon teszi, például támogatja a fejlesztéseket, a képzést, vagy csak adminisztratív korlátokat próbál felállítani. De hát a lényeg, hogy hol is tart ma a piac. A blokkk.com egy toplista adatait vetette össze a KSH egyes adatsorával, ami módszertani oldalról nem a legszerencsésebb, de az némi eligazodást segíthet. Jól jönnének egyébként az online pénztárgép adatok, azok fillérre pontosak, de onnan kívülállónak nehézkes adatokat lehívnia. Az izgalmas egyébként a kisvállalkozások köre lenne, hiszen a nagy multi áruházak mérlegbeszámolói már sokat elárulnak a teljesítményéről, a kicsik összegzése viszont nehézkes.
Végül is az látszik a jelenleg elérhető nyilvános adatokból, hogy az élelmiszer kiskereskedelemben ügyködő hat nagyáruház súlya az elmúlt években nagyságrendjét tekintve gyakorlatilag nem változott, kismértékben 50% felett mozog. Ez az a szint, melyet szándéka szerint lejjebb nyomna a kormány. A hazai nagyláncok némi teret veszítettek, miközben meglepő módon a legkisebb boltosok súlya közel ötszörösére növekedett (ebben persze a módszertan is ludas lehet, de az elmozdulás ténye nehezen vonható kétségbe, ráadásul a kisboltosok megkapaszkodására nemzetközi példa is akad, Lengyelországban hasonlót figyeltek meg az elemzők).
multi áruházak 1.953 56% 2.267 54% 2.439 54%
hazai nagyláncok 1.442 41% 1.444 35% 1.475 32%
kisboltok 119 3% 469 11% 626 14%
élelmiszer kiskereskedelem 3.514 100% 4.180 100% 4.540 100%
Trade Magazin, KSH, érték: milliárd forint, bruttó, multi áruházak: Aldi, Auchan, Lidl, Penny, Spar, Tesco, magyar láncok: CBA, COOP, Reál, kisboltok: KSH-top (multi+hazai nagylánc)
(blokkk.com, 2017. október 6.)
Felügyeleti díj: akkor most ki állja a számlát?
A kakaskodás ára: a kicsik is fizethetnek. Így 15-20 ezer olyan kis boltos fizethet élelmiszerlánc felügyeleti díjat, akinek eddig nem kellett. ₪₪₪
Az Európai Bizottság határozatának szövege még nem ismert, de a július 15-i sajtónyilatkozat egyértelmű: "az árbevételen alapuló díj önmagában véve nem vet fel állami támogatási kérdéseket". Tehát a baj valóban nem a díj létével van, a 0,1%-os kulcs évek óta létezik (a kormány úgy is tesz, hogy emiatt minden rendben van), hanem azzal, hogy a fizetési kötelezettséget meghatározó kulcsok kizárólag a hét nemzetközi áruházlánc (Aldi, Auchan, Lidl, Metro, Penny, Spar és a Tesco) esetében jó nagyokat ugranak. Ennek alapján a felügyeleti díj 30 milliárd forint körüli összegének kétharmadát ez a hét cég fizeti.
Az Unió számára minden tagország egyformán kedves, ez lételeme a közösségnek. Egyébként a nagy áruházláncokat sok tagországban piszkálják azért, mert erőfölényükkel szemben a kisvállalkozások és a kisbeszállítók eleve valóban hátrányban vannak. A kérdés mindig az, hogy visszaélnek-e az erőfölényükkel. Hozzátartozik a képhez, hogy sok ország multija otthonában már nemzeti vállalkozás (például az Auchan Franciaországban, a Tesco Nagy-Britanniában, az Aldi, a Lidl, a Penny Németországban).
Mire is vonatkozik a díjfizetés rendje?
A felügyeleti díj megfizetéséről a 2008. évi XLVI. törvény (az élelmiszerláncról és hatósági felügyeletéről) rendelkezik. A kötelezettségeket azonban két részre osztja. Így a 47/B.§ (3) bekezdés azt mondja ki, hogy a felügyeleti díj mértéke az előző évi értékesítési nettó árbevétel 0,1%-a, nem számítva azokat, akiknek másként kell fizetniük (tehát a mezőgazdaságban és az élelmiszeriparban tevékenykedő vállalkozások 0,1%-ot fizetnek).
Az előbbiek alapján döntő kérdés, hogy a Bizottság az egész díjfizetési rendet felfüggesztette-e, vagy csak az említett progresszív rendszert.
Lehet, hogy mázlija is van a kormánynak, meg el is szólta magát?
Nyilván hasonló lesz a módszer, mint a reklámadónál, más választás nincs. A kormánynak komolyan kell vennie saját magát, így a 30 milliárd körüli felügyeleti díjbevételhez illik ragaszkodnia. A 2014. évi 11 milliárdos bevételből és az ahhoz kapcsolódó 0,1%-os kulcsból kiindulva 0,3% lehet az új mérték, egységesen. Nem kizárt, hogy az 500 millió forintos adómentes sávból is le kell faragni, ugyanúgy, mint a reklámadó esetében.
Ki is járt jól akkor mindezek nyomán? Célszerű lenne végiggondolni, érdemes-e ilyen jellegű büntetőadókat kivetni, hiszen a végén nem a külföldi vállalkozások fizetnek többet, hanem a hazaiak, így lett ez a reklámadó esetében is, ami ugyanúgy működött, mint a felügyeleti díj.
A NÉBIH 2014. évi költségvetésében, ami a honlapján megtalálható, az úgynevezett "közhatalmi" bevétel 6,9 milliárd forint volt, ami feltehetően az élelmiszerlánc felügyeleti díjat jelenti. A központi költségvetésből még leesett közel 5 milliárd forint a hivatalnak (központi irányító szervi támogatás), akkor, amikor 0,1% volt egységesen a felügyeleti díj.
A Földművelésügyi Minisztérium (FM) élelmiszerlánc-felügyeletért felelős helyettes államtitkára június 27-i nyilatkozata szerint 2014-ben 11 milliárd forint felügyeleti díj folyt be összesen, ebből 1 milliárd forintot informatikai fejlesztésre fordítottak, a kormányhivatalok 6 milliárd forintot kaptak. Ezek szerint a hivatalnak 5 milliárd maradt (övé a fejlesztés is), ami nem egészen annyi, mint az előző évi költségvetésében szereplő szám. A számok más miatt is némileg ellentmondásosak, hiszen korábban kisebb 2014. évi felügyeleti díjbevételről szóltak a híradások, nem 11 milliárd forintról.
A kormány 2014. december 9-i híradása szerint 2015-re az élelmiszerlánc-felügyeleti díj megemeléséből 6,4 milliárd forint többletforrást terveznek, ami lehetővé teszi a támogatás csökkentését a kormányhivataloknál és a Nemzeti Élelmiszerlánc-biztonsági Hivatalnál. Ez a többlet kevesebbnek tűnik, mint amennyivel megugrik a hét érintett áruházlánc befizetése.
Mindez csak azért szembetűnő, mivel 2014. végén éppen arról döntött a kormány (az Országgyűlésen keresztül), hogy törölte 2015-től azt az előírást, mely szerint a felügyeleti díj az élelmiszerlánc felügyeleti szerv bevétele (erről 2014. végéig az élelmiszertörvény rendelkezett).
A háttérben feltehetően az húzódhat meg, hogy az Unió vizsgálhatja a felügyeleti díjra vonatkozó szabályozást. A 0,1%-nál nagyobb kulcs kizárólag hét élelmiszerkereskedelmi vállalkozást érint: Tesco, Spar, Auchan, Lidl, Penny, Metro, Aldi. A reklámadó esetében pontosan azt kifogásolta az Unió, hogy annak legmagasabb kulcsa kizárólag egy vállalkozást érint, ami a közösségi játékszabályok alapján indokolatlan, hátrányos megkülönböztetés a külföldi befektetővel szemben. Hozzá kell tenni: a felügyeleti díj is az, ezen az alapon.
Magyarázat persze akad, hiszen néhány nappal ezelőtt (november 19-én) a NÉBIH közleményében 22-24 milliárd forint felügyeleti díjjal számolt 2015-re. Ebből levonva a jelenleg is befolyó 4-5 milliárdos összeget (amit a mezőgazdasági termelők, élelmiszerüzemek és kereskedők együtt fizetnek), a kereskedelmi láncok jövő évi többletfizetése 20 milliárd forint alatt lenne. Ez azonban eleve téves számítás a hivatal részéről, mivel az emelésben érintett 7 nagylánc adataiból egyértelmű a 25-30 milliárdos befizetési kötelezettség. A hét legnagyobb lánc 1-2 milliárd forint körüli jelenlegi fizetési kötelezettségét nem számítva a jövő évi többletből 8-10 milliárd forintnak máris nyoma veszett.
A nagy maszatolás részletei nem oszlatják el a homályt. A NÉBIH azt állítja, hogy a hivatalnak 6,4 milliárd forint többlete lesz 2015-ben a felügyeleti díjból, a 2015. évi költségvetésben már tervezett 4,6 milliárd forinton felül. Ez összesen 11 milliárd forint. Nos, a 4,6 milliárd forintot a mezőgazdasági termelők, az élelmiszerüzemek és a kereskedők együtt fizetik jelenleg is. Ez viszont azt jelenti, hogy a hét nagy lánc harminc milliárd forint befizetéséből 8,4 milliárd forintja lesz a hivatalnak (a jelenlegi 2 milliárd és a többlet 6,4 milliárd összege).
"A felügyeleti díj mértéke a felügyeleti díj fizetésére kötelezett, a kereskedelmi törvény szerinti napi fogyasztási cikket értékesítő üzlet esetében az e tevékenységből származó, jövedéki adó és népegészségügyi termékadó nélkül számított előző évi nettó árbevételének
- 500 millió forintot meg nem haladó része után 0 %,
- az 500 millió forintot meghaladó, de 50 milliárd forintot meg nem haladó része után 0,1%,
- az 50 milliárd forintot meghaladó, de 100 milliárd forintot meg nem haladó része után 1 %,
- a 100 milliárd forintot meghaladó, de 150 milliárd forintot meg nem haladó része után 2 %,
- a 150 milliárd forintot meghaladó, de 200 milliárd forintot meg nem haladó része után 3 %,
- a 200 milliárd forintot meghaladó, de 250 milliárd forintot meg nem haladó része után 4 %,
- a 250 milliárd forintot meghaladó, de 300 milliárd forintot meg nem haladó része után 5 %,
- a 300 milliárd forintot meghaladó része után 6 %.”
Előző hír Előző hír Adidas: a városhoz igazítja a cipőt
Következő hír Következő hír A Nissan 1,2 milliót hív vissza